DOMÁCA ASTROLÓGIA KROK ZA KROKOM

EDITA MEZEYOVÁ

ISBN 978-80-972193-5-2

DOMÁCA ASTROLÓGIA KROK ZA KROKOM

1. Vitaj!

2. Prvý krok

3. Je dobré si zapamätať

4. Priprav si svoj horoskop narodenia

5. V ktorom dome som?

6. Znamenia, tvoji najlepší pomocníci!

7. Aktívne a pasívne, tá najľahšia pomôcka!

8. Znamenia ti prezradia tvoj prístup

9. Čo sú to uzavreté znamenia?

10. Aj živly ti prezradia veľa!

11. Takto jednoducho zistíš vládcov!

12. Aspekty, čiže vzťahy

13. Konjunkcia: siamské dvojičky

14. Sextil: tichá voda…

15. Kvadrát: a just som lepší!

16. Trigon: musíme si pomáhať

17. Opozícia: súboj titanov

18. Vládcovia

19. Tipy a triky

20. Na rozlúčku

21. Pomôcky na vystrihnutie

1

VITAJ!

Možno si sa s Astrológiou doteraz ešte nestretol, alebo je možné aj to, že už dychtivo spoznávaš jej zákutia. Nech je to už akokoľvek, astrológiu sa môže naučiť každý!

Mojim poslaním je to, aby si po prečítaní tejto praktickej príručky uvidel svoj horoskop narodenia, ako svojho najlepšieho pomocníka. Na prvý pohľad tvoj horoskop možno naozaj vyzerá ako návod na šitie, ale onedlho zistíš, že je to ten najlepší návod, aký si od vesmíru dostal!

Chcem, aby si jednoducho a jasne zistil, že máš vo svojich rukách zázračnú moc, návod k vlastnému životu, ktorý sa volá: horoskop narodenia.

Si pripravený? Ideme krok za krokom odhaľovať tajomstvá vesmíru, astrológie ale hlavne: Tvojho života.

NAJPRV VŠAK…

každému študentovi prináleží desiata, niečo na cestu :) Preto prosím nezabudni na tieto vety:

1. nikto učený z neba nespadol, uč sa astrológiu vlastným tempom. Astrológia je tvojim pomocníkom, najlepšie si budete rozumieť, keď z nej budeš mať radosť.

2. vždy mysli na zákon rovnováhy. Platí všade vo svete, platí aj v astrológii. Čiže: neexistujú zlé znamenia, ani zlé planéty, ani zlé aspekty. Sú: znamenia, planéty a aspekty. Každý z nich má 2 strany: bielu/čiernu peknú/nepeknú…všetko je len otázkou pohľadu, no v konečnom dôsledku obe strany tvoria presne dokonalý celok. Svet, vesmír, ty a ja dokážeme existovať len vďaka rovnováhe.

Podaj mi ruku, ideme na to!

2

PRVÝ KROK

Budeš potrebovať prázdny zošit, pero a svoj horoskop narodenia. Dnes sme už naozaj vo výhode, horoskopy nám bleskurýchle nakreslia astrologické programy! Stačí ak do prehliadača zadáš slovo: horoskop narodenia, alebo natal chart (po anglicky). Budeš potrebovať dátum, miesto a čas narodenia. Ak sa ti nepodarí nájsť v programe miesto narodenia, zadaj najbližšie veľkomesto. Ak by si mal ťažkosti s vytvorením svojho horoskopu narodenia, napíš mi na: edita@astropatika.sk

3

JE DOBRÉ SI ZAPAMÄTAŤ

Keď sme sa chceli naučiť čítať, najprv sme sa museli naučiť abecedu. Ak sme si chceli uľahčiť počítanie, naučili sme sa malú násobilku. Najprv si preto prosím otvor len zošit.

Nasleduje “malá násobilka” a abeceda astrológie

1. Zapamätaj si prosím poradie znamení.

2. Nauč sa poradie planét a znamenia ktorým vládnu. Zapamätaj si aj ich živel.

3. Nauč sa význam domov.

Nezľakni sa, poradie, vládcov, ako aj význam domov si budeme často opakovať s mnohými cvičeniami.

1. PORADIE ZNAMENÍ A ICH ZNAKY:

BARAN ♈︎ znázorňuje rohy barana, alebo aj maternicu, keďže baran je naše malé zlaté prvorodené dieťatko zvieratníka a rýchlo sa ponáhľalo na svet (a ponáhľa sa aj naďalej svižným krokom hlava nehlava)

BÝK ♉︎ znázorňuje hlavu býka. Majestátna hlava a rohy smerujúce až k nebesiam zvýrazňujú jeho pocit sebavedomia. Samozrejme kruh (ako hlava) značí aj býkovu triezvosť.

BLÍŽENCI ♊︎ znázorňujú dvojakosť v jednom, alebo dvojičky. Ako vidíš, dvaja si zviazali nohy špagátom, držia sa za plecia a zrejme z toho celého majú celkom dobrú srandu. Hlavne že je sa s kým rozprávať!

RAK ♋︎ znázorňuje objatie matky, alebo račie klepetá, ktoré sa uzatvárajú najradšej do vnútra- lebo len doma, kde sú v bezpečí ukážu svoje drahé poklady. Ak sa nad tým lepšie zamyslíš, tie krúžky vyzerajú nielen ako drahé perly, ale aj ako kuchynské chňapky! (na jedlo proste majú nos!)

LEV ♌︎ znázorňuje majestátnu leviu hrivu. Znak vyzerá aj ako zhrbený chrbát mačky- no a veru chrbticu majú levy citlivú- a ako mačička, milujú hladkanie chrbta a masáže. Pravda, len od tých, ku ktorým sa pritúlia!

PANNA ♍︎ znázorňuje dozreté klasy, alebo aj ruku- prsty dámy. Panny si veľmi dajú záležať na svojich rukách- majú ich krásne a pracovité.

VÁHY ♎︎ znázorňujú zavesené váhy a samozrejme je ich znak: vyvážený! Váhy dokážete vytočiť do nepríčetnosti (samozrejme to zamaskujú a budú sa na teba naďalej usmievať) ak im ukážeš napr. krivo zavesený obraz, alebo krivo nakreslený znak váh…(vrrr!..všakže?)

ŠKORPIÓN ♏︎ znázorňuje škorpiónov chvost a tak isto jeho bodavý pohľad. Bodavý, lebo raz ťa dostane a navždy si chytený! Ten, komu škorpión daruje svoj pohľad, skôr či neskôr mu aj podľahne (často doslova…podľahne)

STRELEC ♐︎ znázorňuje šíp, odstrelený šíp letiaci priamo do Slnka! Treba mať predsa veľké ciele a treba nechať svoj šíp cestovať a utekať za ním! Huráá!

KOZOROŽEC ♑︎ znázorňuje kozu s chvostom ryby. Síce je kozorožec tiež rohaté zviera, pohybuje sa však postupne a pomaly. Bodaj by nie…chudiatko, koza s chvostom namiesto kopýt. (jeho znak môžeme chápať aj ako skratku V.S. v zmysle vysoké skaliská- na ktoré sa rád vyšplhá…vieš aký to je výkon s takým rybacím chvostom!?)

VODNÁR ♒︎ znázorňuje vlny, keďže vodnár chce byť iný, všimni si aj jeho názov, aj značenie- nič nemá on spoločného s vodou! Len si z nás robí dobrý deň! …proste šašo. Vlasy majú inak zväčša vlnité. Často im aj stoja dupkom- ale častejšie ich okoliu. Ježia sa hlavne z ich názorov, ktoré idú proti prúdu, alebo žeby proti vlnám?

RYBY ♓︎ znázorňujú dve ryby spojené cez srdce. Cez srdce ktoré trpí, lebo jedna ryba chce hore, druhá dole a čo teraz? Teraz si dáme niečo pod zub a ideme snívať! Tam si môžu rybky, zlaté rybky a žraloci zariadiť svoj svet podľa seba.

Cvičenie:

Nakresli prosím do zošita znaky znamení pod seba a pripíš aj ich názov- nezabudni na správne poradie! :)

2. PLANÉTY, čiže vládcovia znamení

PRVÉ JE SLNKO ☉pretože každý z nás sa rodí ako hviezda.

Druhý je Mesiac ☽ lebo doma sa učíme to podstatné.

Tretí je Merkúr ☿ pretože sa potrebujeme porozprávať a pýtať sa!

Štvrtá je Venuša ♀vďaka ktorej okúzlime svoje okolie a vyslovíme svoje túžby.

Piaty je Mars ♂ ktorý bojuje s nami a berie si čo mu patrí!

Šiesty je Jupiter ♃ lebo potrebujeme mať nad sebou ochrannú ruku šťasteny!

Siedmy je Saturn ♄ ktorý nás naučí dospelosti a drine.

Ôsmy je Urán ♅ lebo aj z tej driny treba ubziknúť a nájsť geniálne riešenia!

Deviaty je Neptún ♆ pretože každý má svoje sny, každý verí v niečo.

Desiate je Pluto ♇ aby sme mali odvahu všetko zničiť a postaviť si svoj sen.

Jedenásty je Chirón t vďaka ktorému tak zabudneme na rany z mladosti a pomáhame iným, na ich ceste.

CVIČENIE:

nakresli prosím do zošita pod seba znaky planét! Pripíš aj ich názov, nezabudni na správne poradie. Znaky, znamení aj planét, si môžeš cvičiť toľkokrát,koľkokrát sa ti zažiada. Oni sú totiž…

TVOJI NAJLEPŠÍ POMOCNÍCI!

PORADIE ZNAMENÍ A ICH vládcov si opakuj tiež tak často, kým ich nebudeš vedieť spamäti, sú to tvoji najlepší pomocníci o ktorých sa vieš kedykoľvek oprieť.

BARAN JE PRVÝ V PORADÍ. Vládne mu Mars.

Býk je druhý v poradí. Vládne mu Venuša.

Blíženci sú tretie v poradí. Vládne im Merkúr.

Rak je štvrtý v poradí. Vládne mu Mesiac.

Lev je piaty v poradí. Vládne mu Slnko.

Panna je šiesta v poradí. Vládne jej Chirón.

Váhy sú siedme v poradí. Vládne im Venuša.

Škorpión je ôsmi v poradí. Vládne mu Pluto.

Strelec je deviaty v poradí. Vládne mu Jupiter.

Kozorožec je desiaty v poradí. Vládne mu Saturn.

Vodnár je jedenásty v poradí. Vládne mu Urán.

Ryby sú dvanáste v poradí. Vládne im Neptún.

Cvičenie:

Nakresli prosím do svojho zošita znaky planét pod seba. Napíš k znakom aj ich názov. Potom napíš, ktorá planéta vládne ktorému znameniu! (pomôž si poradím, kde vidíš znamenia a ich vládcov ;–)

3. DOMY, čiže životné oblasti

PRVÁ RADA: netreba sa ich báť! :) Častokrát počujem, že mi niekto povie, že tie domy, to je také ťažké. Uvidíš, že to je maličkosť. Všetko vysvetlím na príklade. Teraz, keď už poznáš znaky znamení aj planét, môžeme sa pozrieť na jeden príklad- horoskop narodenia. Najprv však:

Prečo ich voláme domy?

Keď chceme piecť koláč, potrebujeme poznať napríklad koľko gramov cukru potrebujeme. Potrebujeme vedieť gramáž, čiže všeobecne poznaný pojem. Takýmto pojmom je v astrológii dom. Predstav si ho jednoducho tak, že si pripravíš 12 krabičiek. Rozdelíš do nich všetko to, čo ťa stretáva v živote,všetko, čo máš, alebo nemáš rád atď. Tieto krabičky potom usporiadaš vedľa seba, do kruhu. Raz otvoríš krabičku kde je ukrytá láska, inokedy otvoríš krabičku so zdravím, alebo je aj taká, kam schovávaš svoje tajomstvá.

To je vlastne horoskop narodenia: 12, vedľa seba postavených krabičiek- našim pojmom: domov, ktoré obsahujú jeden za druhým všetko, čo je v našom živote. Čiže sú to: naše životné oblasti.

Aby sme sa v astrológii nemuseli babrať s krabičkami, aby tam neboli hrany pri postavení ich vedľa seba, vymysleli múdre hlavičky jednoduchý spôsob. Nakreslili tieto naše krabičky do kruhu. Malo to hneď niekoľko výhod! Ako už vieš, znamení máme 12. Teraz potrebujeme štipku matematiky- naozaj len štipku! Kruh má 360°. Spravodlivo preto múdri astrológovia minulosti rozdelili tento kruh rovnomerne medzi dvanástimi znameniami. Vyrátali, že 360°: 12= 30°. Prvý pricupital Baran, ten dostal svoj podiel z kruhu, druhý prišiel Býk, tiež mu bol pridelený jeho spravodlivý podiel atď. až k Rybkám, ktoré tak isto dostali 30° široký domček. Majitelia domčekov sa pekne zabývali.

V dome Barana bolo vždy rušno, červené steny, živo, energicky. Na stenách u Barančeka viseli jeho portréty, lebo on vedel, že jeho osobnosť dokáže všetko čo si len zaumieni. Sem- tam boli na stenách aj škrabance, keď Baran trénoval, akú má tvrdú hlavu, respektíve…steny boli občas vždy na zlom mieste, tak do nich skratka narazil hlavou, no.

Dom Býka sa pýšil krásnym, vkusným a luxusným nábytkom. Zariadenie dýchalo zemitými farbami a nad krbom stáli trofeje, na stenách viseli medaily. Útulný domček si zariadil Býk a každý vedel, že ten jeho stál pekný balík!

Blíženci svoj dom poňali v skutku zaujímavo. Skôr doma totiž neboli než boli. Najradšej o svojom dome rozprávali, občas len medzi sebou ako správny súrodenci.

Rak sa do svojho domu veľmi tešil. Steny si ozdobil fotkami rodiny, príbytok sí zútulnil. Práve od neho sa vždy niesla vôňa domácich koláčikov. Tak isto každý vedel, že u neho nájde útočisko, ozajstný pocit domova a rodiny.

Levov dom bol taktiež ozdobený niečím, na čo bol patrične hrdý. Šlo o jeho cit pre vkus a módu! Ostatné znamenia ho preto volali len: módny dom. Srdce domu však bilo len pre lásku, Lev jej veľmi rozumel.

Dom Panny bol naopak stroho ozdobený, až minimalisticky, všade čisto, všetko malo svoje miesto. V krásnej mahagónovej skrini stáli zoradené fľaštičky s liečivými tinktúrami a miesto si našli aj sušené bylinky. Každý vedel, že dom Panny je takou malou lekárňou.

Siedmi dom patril Váham. Bola to oáza pokoja pre telo aj dušu, Váhy v nich nebývali samotné, vždy niekoho privítali. Keďže ich dom bol tak príjemný, uzatvárali sa tam aj manželstvá medzi znameniami.

Škorpiónov 8.dom bol tajomný…to bolo to asi prvé slovo, ktoré napadlo každého, keď jeho dom uvidel. Skôr to bola podmorská jaskyňa s točitým schodiskom do neba, než klasický dom. Ordinoval v ňom škorpión, ako psychológ zvieratníka.

Deviaty v poradí bol Strelcov dom. Steny mal ozdobené svojimi cieľmi, motivačnými citátmi. Knižnicu mal plnú múdrych kníh. Ostatné znamenia za ním radi chodili,vypočuť si jeho filozofické názory, alebo príhody z ďalekých ciest.

Kozorožcov dom bol omnoho skromnejší. Bol postavený najvyššie, na vrcholku, odkiaľ bol najlepší výhľad. Každý vedel, že si svoje miesto kozorožec zaslúžil, správali sa voči nemu s rešpektom, jeho dom preto vyžaroval zodpovednosť a zároveň motiváciu pre ostatných, ktorí by zatúžili po domčeku vo výšinách…

Jedenásty dom patril Vodnárovi. Často sa tam blýskalo, lietali iskry- niežeby dostal Vodnár skrat, to nie (len občas), hlavne to bolo kvôli tomu, že mal dvere vždy dokorán, a tak sa tam nahrnuli kamaráti, fotili sa, pomáhali si navzájom.

Dvanásty dom bol vlastne skladiskom. Sem si každý niesol svoje nepotrebné haraburdy. Majiteľovi to nejak zvlášť nevadilo, mal tam totiž uprostred domu svoje jazierko s romantickými leknami, kam si chodil oddýchnuť a snívať. Bol to totiž domček Rýb.

Ako vidíš, znamenia si rad za radom vybrali svoj dom. Práve preto je jednoduché si zapamätať význam domov. :)

Keď spoznáš znamenia, spoznáš aj astrológiu- spomeň si na túto vetu niekedy, neskôr.

Domy nemajú svoj význam rozdelený v zmysle pokus omyl. Poradie životných oblastí ide rad za radom, ako znamenia. Rad za radom, ako náš život.

Zopakujme si teraz význam domov!

12 DOMOV V horoskope narodenia

V I.DOME SI TY. Tvoj výzor, všetko to, čo vidí okolie z teba je I.dom. Je to esencia teba. Aj preto je v astrológii ascendent najdôležitejší (vieš! Ascendent je vždy prvý dom!) lebo určuje náš charakter najviac.

I.dom v skratke: tvoja osobnosť, tvoje danosti, tvoj výzor, čiže aj obliekanie sa, farba a tvar očí, tváre, telesné proporcie, účes, chôdza, ale aj zdravie a imunita či pohľad na svet

V 2.dome, ako základnú potrebu máš jedlo, spánok, potreby. Práve preto sú v 2.dome všetky tvoje vlastnosti vďaka ktorým si dokážeš tieto potreby zabezpečiť. Patria sem samozrejme aj peniaze, veď, za peniaze si kúpime jedlo a peniaze nám zabezpečujú pocit istoty, vďaka ktorému dokážeme dobre spať. Patrí sem náš majetok, taký, ktorý dokážeme chytiť do rúk- preto to môže byť aj naša láska, alebo poklady.

2.dom v skratke: peniaze, základné potreby bez ktorých nemôžeme fungovať, všetko to, čo dokážeme chytiť, čo je náš majetok.

V 3.dome sa nachádza štýl našej komunikácie. Potrebujeme sa proste porozprávať o tom, aký sme, aké máme hodnoty, ako vidíme svet. Sem patrí preto aj užšie okolie, lebo s nimi sa stretávame najčastejšie. V treťom dome nájdeme aj súrodencov, susedov. Je to potreba a spôsob cestovania, čiže aj naše auto patrí sem.

3.dom v skratke: komunikácia= hovorené aj písané slovo, cestovanie, užšie okolie, súrodenci (a vzťah medzi nami), knihy, autá.

Vo IV.dome, keďže to je základňa horoskopu, patrí sem náš domov. Do štvrtého domu zaraďujeme našu rodinu, bývanie, minulosť, ale aj súčasnosť. Štvrtý dom je každodenný život- preto práve táto oblasť ukazuje všetko to, čo vieš dnes. Ukazuje taktiež starobu a vzťah s jedným z rodičov (väčšinou s mamou), alebo aj postrádanie rodiny.

IV.dom v skratke: rodina, domov, bývanie, minulosť aj prítomnosť, naši rodičia (hlavne mama) a korene.

V 5.dome sa potrebujeme pozrieť von z rodičovského domu, ťahá nás to za láskou, nasledujeme srdce, venujeme sa koníčkom. Patrí sme preto všetko to, čo vykonávame zo srdca a všetko to, čo vzniká z lásky.

5.dom v skratke: láska, koníčky, deti, pôrod, povolanie zo srdca,kde je pre nás podstatnejšia tvorba, než peniaze.

V 6.dome prídeme na to, že na všetko to, čo je príjemné, potrebujeme prácou zarobiť. Všetko, čo milujeme - tomu aj slúžime. V šiestom dome je preto každodenná práca, schopnosť zarobiť si peniaze a služba iným. Patrí sem aj fyzická sila, zdravie, vzťah k športu ako aj naše stravovacie návyky.

6.dom v skratke: každodenná práca, kolegovia, zdravie, služba iným, telesná sila, šport, láska ku zvieratám.

V VII. dome sa potrebujeme spojiť s niekým. preto je v VII.dome každé partnerstvo, aj obchodné či súkromné. Patrí sem prvé manželstvo, alebo vzťah nad 7 rokov. Keďže je to dom, kde sme videní, patria sem aj naši súperi, alebo ľudia, ktorých považujeme za svojich protivníkov. (nielen partnerov ;-)

VII.dom v skratke: manželstvo, spojenia, zmluvy, krivé zrkadlo, naše reakcie, naši súperi

8.dom slúži pre pozorovanie, je to také naše súkromné laboratórium, samostatná detektívna stanica. Všetky naše tajomstvá, ako aj veci o ktorých nehovoríme radi- patria sem! Môže ísť aj o nebezpečné alebo netradičné činnosti, alebo krajné povolania. (napr.: detektív, chirurg, majiteľ bankových spoločností, ale aj bezdomovec, psychológ, alebo zamestnanec v odvetví zakladajúcom na sexuálnom dopyte)

8.dom v skratke: psychológia, tabu, sexualita, tajomstvá, krajné, extrémne veci v našom živote, operácie

V 9.dome máme našu zásobáreň vedomostí. Patrí sem všetko, čo sa naučíme na kurzoch, alebo v škole, ktorú sme si vybrali. Je tu naša potreba filozofovať, cestovať, učiť sa jazyky, náš optimizmus, veľkolepé ciele, ale aj naše odkladanie a občas aj snaha veci nedokončiť, lebo stratíme cieľ.

9.dom v skratke: zahraničie, vyššie vzdelanie, jazykové znalosti, filozofia, náš optimizmus, vedomosti.

V X.dome zužitkujeme všetko to, pre čo sme tvrdo pracovali. Sem sme sa šplhali celým horoskopom narodenia. Je to preto dom naplnenia životnej cesty, dom kariéry, vodcov, ale aj zodpovednosti.

X.dom v skratke: kariéra, životná cesta, vodcovstvo, zodpovednosť.

V 11.dome si doprajeme z toho čo vieme iným- čiže pomáhame iným a oni nám tiež pomáhajú. Patria sem aj naši kamaráti a tak isto aj technické vedomosti, IT, spoločenstvá, alebo záujmové krúžky.

11.dom v skratke: nápomocní ľudia, kamaráti, spoločenstvá a akési extra, odlišné, čím vytŕčame z radu

V 12.dome si potrebujeme po tej dlhej ceste oddýchnuť a odložiť si bremená, alebo harabudry. Je to dom samoty, kde načerpáme duševnú silu. Tu snívame a po dlhej ceste, s toľkými vedomosťami- tu sa nám stávajú aj zázraky. Preto sem zaraďujeme aj vieru.

12.dom v skratke: ťarchy, zlozvyky, uzavreté inštitúcie (nemocnice, kláštor a pod.), duševná sila, oddych, zázraky.

TERAZ, keď už vieš, že poradie domov je vlastne analogické s poradím znamení- ľahšie ich aj pochopíš. Samozrejme, v tvojom horoskope narodenia nemusí byť v I.dome Baran, nemusí byť 2.Býk atď.

Prečo je to tak?

Povaha domov im ostáva- predstav si to tak, že si chceš postaviť dom v Brazílii. Stále budeš vedieť, že územie je vášnivé, tancujúce, plné farieb, stále bude zem pod tvojimi nohami bubnovať v rytme daného územia, aj vtedy keď si na neho prinesieš kus Slovenska cez svoj vlastný dom. Pozemok bude rovnaký.

Horoskop narodenia je tiež ako stavba domu. Máme 12 pozemkov, každý z nich má svoj význam a charakter- na tieto pozemky sme si v momente narodenia postavili náš vlastný systém domov. Udali sme prvý dom! V momente nadýchnutia sme ukázali svetu že aha! Môj prvý dom bude napr. Kozorožec, pekne sa zoraďte za ním do poradia. A tvoje domčeky ťa poslúchli a zoradili sa. Potom prišli majitelia domov…k tomu sa ešte dostaneme, najprv však ostaneme pri prvom domčeku :)

V astrológii, ako už dobre vieš, vychádzame z horoskopu narodenia. Horoskop narodenia čítame vždy proti smeru hodinových ručičiek. (nakreslila som smer, ktorým sa na horoskop pozeráme, ručne ružovou farbou ;-) ) Čiže presne toto je smer, kde sa postavia tvoje domčeky. Prvý bude- prvý dom, čiže tvoj ascendent. Teraz tu máme príklad.

Ako vidíš, zakrúžkovala som bod, kde začíname. Začíname vždy ascendentom.

VIDÍŠ NA OBRÁZKU, že prvý dom sa začína v znamení škorpióna a všetky znamenia sa za ním pekne zoradili jeden za druhým.

Takže,

začiatok je vždy ascendent. Programy ho značia rôzne: AC, Asc., alebo jednoducho len číslom: I.

Ascendent je zároveň prvým domom v horoskope narodenia. Vždy. Ascendent je vždy prvý dom v horoskope narodenia.

Väčšina astrologických programov čísľuje domy.

Prečo je I., IV., VII. a X. dom očíslovaný rímskymi číslicami?

Netreba za tým hľadať nič komplikovaného. Je to jednoducho preto, lebo tieto domy (=životné oblasti) sú pre každého z nás najdôležitejšie. Tvoria kostru nášho života.

Ak sa nad tým zamyslíš, je to naozaj tak. Veď tvoja osobnosť (=I.dom) tvoj domov (=IV.dom), tvoj partner (=VII.dom) a tvoja kariéra/poslanie (=X.dom) tvoria základné piliere tvojho života. Vyzdvihujeme ich preto, lebo sú to naše najdôležitejšie a zároveň najcitlivejšie oblasti.

I.dom sa nazýva, ako už vieš Ascendent. (niekde ešte nájdeš aj názov: vychádzajúce znamenie)

VII.dom sa nazýva aj slovom Descendent.

IV.dom sa označuje aj skratkou IC (čo znamená latinsky imum coeli, čiže základ/hĺbka neba)

X.dom sa označuje aj skratkou MC (čo znamená latinsky medium coeli, čiže vrch/stred neba)

To len pre prípad, ak by si našiel v programe značenie AC, DC, IC a MC. Teraz už vieš, že značia vlastne domy.

ISBN 978-80-972193-5-2

Vytvorenie elektronickej verzie Dibuk, s. r. o., 2016

Vytvorené prostredníctvom Publico.sk